ประกันชีวิตเจอน้ำท่วมแต่โตไม่หยุด
สมาคมประกันชีวิตโอดเบี้ยประกันชีวิตรับรวม 7 เดือน
3 ก.ย. 2554

สมาคมประกันชีวิตโอดเบี้ยประกันชีวิตรับรวม 7 เดือน 
โต 12.6% ต่ำกว่าเป้าหมาย เหตุน้ำท่วมปรับลดอัตรามรณะ แต่มั่นใจไตรมาสสุดท้ายบริษัทประกันเร่งปั๊มยอดเบี้ยรับโต 15% 
นางบุษรา อึ๊งภากรณ์ ผู้อำนวยการสมาคมประชีวิตไทย เปิดเผยว่า เบี้ยประกันชีวิตรับรวม 7 เดือนแรกมีจำนวน 1.81 แสนล้านบาท เพิ่มขึ้น 12.6% ซึ่งต่ำกว่าที่คาดการณ์ไว้ 15% เนื่องจากเกิดภาวะน้ำท่วมในช่วงต้นปี และมีการยืดการชำระเบี้ยประกันให้กับผู้ประสบภัยน้ำท่วม และการทำตลาดมีปัญหาเล็กน้อย 
นอกจากนี้ มีการปรับลดอัตราเบี้ยมรณะตามกรมธรรม์ใหม่ ทำให้ราคาเบี้ยประกันลดลง ส่งผลให้เบี้ยประกันรับรวมลดลง
สำหรับยอดเบี้ยประกันชีวิตปีแรก หรือลูกค้ารายใหม่ 7 เดือนตั้งแต่เดือน ม.ค.ก.ค.ที่ผ่านมา อยู่ที่ 5.49 หมื่นล้านบาท เพิ่มขึ้น 9.9% ถือว่าอยู่ในเกณฑ์ที่ดี โดยบริษัทที่มีเบี้ยประกันลูกค้ารายใหม่สูงสุด 5 อันแรก คือ บริษัท เอไอเอ ประเทศไทย บริษัท เมืองไทยประกันชีวิต บริษัท ไทยประกันชีวิต บริษัท ไทยพาณิชย์ประกันชีวิต และบริษัท กรุงเทพประกันชีวิต ตามลำดับ 
สำหรับบริษัทที่มีการขายประกันผ่านธนาคารจะมีการอัตราการเติบโตของเบี้ยปีแรกสูง ไม่ได้รับผลกระทบมากนักจากการปรับลดอัตรามรณะใหม่และภาวะน้ำท่วม แต่สมาคมยืนยันเป้าหมายเบี้ยรับรวมปีนี้ที่เติบโต 15% เพราะในช่วงหลังของปีบริษัทมีการแข่งขันมากขึ้น และมีการออกแบบประกันใหม่ๆ ต่อเนื่อง
แหล่งข่าวจากบริษัท ไอเอ็นจีประกันชีวิต เปิดเผยว่า บริษัทได้ออกแบบประกันใหม่ “ไอเอ็นจีชีวิตพร้อมสุข 75/15” โดยชำระเบี้ย 15 ปีคุ้มครองถึงอายุ 75 ปี โดยทุกๆ 4 ปีจะมีเงินคืน 4% ของวงเงินความคุ้มครองและรับเงินจ่ายคืน 25% ของทุนประกันเมื่อสิ้นปีที่ 16 ซึ่งในงานสัปดาห์ประกันภัยในวันที่ 2 ก.ย. มีลูกค้าสนใจซื้อประกัน 1 แสนบาท ถือประสบความสำเร็จเกินเป้าหมาย
สำหรับการจัดงานสัปดาห์ประกันภัย ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จัดร่วมกับสมาคมประกันชีวิตและสมาคมประกันวินาศภัยเมืองทองธานี บริษัทกลางขายหมวกกันน็อกราคาพิเศษ 84 บาท 4,000 ใบ ปรากฏว่าได้รับความนิยมจากประชาชนมาก จำหน่ายหมดภายใน 4 ชม. และในวันที่ 3-4 ก.ย. จะนำมาอีกวันละ 2,200 ใบ 1 คนมีสิทธิซื้อได้คนละ 1 ใบเท่านั้น